UPUTSTVO ZA PISANJE SEMINARSKOG RADA IZ PREDMETA ODABRANE TEME SAVREMENE STATISTIKE

1. Tema
a. Tema seminarskog rada je prikaz odabranog multivarijatnog statističkog postupka, uz demonstraciju primene postupka na realnim ili simuliranim podacima.  Može se prikazati neka od analiza iz predloženih kategorija, ili neku koja nije navedena, a spada u grupu multivarijatnih statističkih postupaka:
i. Generalni linearni modeli (multivarijatna analiza varijanse, multivarijatna analiza kovarijanse, generalni linearni model s ponovljenim merenjima, i sl.)
ii. Generalizovani linearni modeli (binarna logistička regresija, ordinalna logistička regresija, politomna logistička regresija)
iii. Napredna primena eksplorativnih postupaka za analizu latentne strukture jednog ili više skupova varijabli (komponentna / faktorska analiza podataka merenih na nominalnom ili ordinalnom nivou merenja: višestruka analiza korespondencije, kategorijalna komponentna analiza, nelinearna kanonička korelaciona analiza (OVERALS); multidimenzionalno skaliranje, i sl.)
iv. Mešoviti, hijerarhijski linearni i „multilevel“ modeli
v. Analize iz spektra strukturalnih jednačina:
1. Analiza putanje; prikaz analize putanje podrazumeva prikaz analize s  indirektnim i direktnim efektima;
2. Konfirmativna faktorska analiza:
a. Standardni modeli konfirmativne faktorske analize; prikaz standardnih CFA modela treba da obuhvati i poređenje ugnježđenih i drugih modela
b. Bifaktorski CFA modeli
c. Eksplorativna analiza strukturalnih jednačina (ESEM) i neograničena konfirmativna faktorska analiza („unconstrained CFA“)
3. Strukturalni modeli za nezavisne podatke (modeli koji uključuju i manifestne i latentne egzogene varijable)
4. Longitudinalna konfirmativna faktorska analiza (odnosno provera vremenske stabilnosti mernog modela)
5. Modeli linearnog i nelinearnog latentnog rasta
6. Provera invarijantnosti mernog modela
7. MIMIC modeli
vi. Klaster analiza i srodni metodi analiza grupisanja i / ili provere kategorijalnosti, odnosno dimenzionalnosti varijabli:
1. Postupci za procenu broja klastera u različitim varijantama klaster analize
2. Analiza latentnih klasa, odnosno latentnih profila, što obuhvata i klaster analizu baziranu na modelovanju („model – based clustering“)
3. Faktorski mešoviti modeli
vii. Analiza preživljavanja (survival analysis)
viii. Metaanaliza
ix. Analize mreža
x. Specifični metodi za analizu zavisnih podataka (npr. SRM pristup i sl.)
 	
2. Struktura rada
a. Uvodni deo treba da sadrži sledeće elemente:
i. Okvirni opis statističkog postupka, koji obuhvata sledeće informacije i odgovore na sledeća pitanja:
1. Na kom nivou, ili nivoima, merenja su varijable na koje se postupak primenjuje?
2. Kakav je status varijabli u analizi? Odgovor na ovo pitanje podrazumeva okvirni opis vrste relacija koje se ispituju: da li se postupak može okarakterisati kao „metod zavisnosti“ (odnosno, da li postoje prediktorske i kriterijumske, odnosno zavisne i nezavisne varijable) ili kao „metod međuzavisnosti“ (odnosno, da li sve varijable u analizi imaju isti status, kao što je npr. u eksplorativnoj faktorskoj ili klaster analizi). 
3. Da li je postupak eksplorativni ili konfirmativni?
4. Koji su osnovni uslovi za sprovođenje analiza? Odgovor na ovo pitanje obuhvata, ali nije ograničen na:
a. Preporuke u vezi sa veličinom uzorka;
b. Preporuke u vezi sa distributivnim karakteristikama varijabli;
c. Druge nužne uslove za sprovođenje analize, poput homoskedasticiteta, linearnosti (ili nelinearnosti) odnosa, odnosa broja ispitanika u grupama ukoliko analiza podrazumeva jednu ili više grupišućih varijabli, i ostale nužne i poželjne uslove
d. Šta su posledice kršenja uslova za sprovođenje analiza? Koliko ozbiljne te posledice mogu da budu?
5. U kojoj oblasti psihologije, ali i u kojim drugim naukama, se najčešće primenjuje ovaj analitički postupak?
b. Demonstracija primene postupka, gde treba odgovoriti na sledeća pitanja:
i. Opis podataka: da li su podaci realni ili simulirani?
1. Ukoliko su podaci realni, treba dati njihov detaljan opis, sličan opisu uzorka u standardnim izveštajima o istraživanju; treba navesti veličinu uzorka, polnu i starosnu strukturu, broj varijabli, i osnovnu deskriptivnu statistiku, što podrazumeva i matricu korelacija ili kovarijansi varijabli (matrica kovarijansi / korelacija treba da bude prikazana u prilogu)
2. Ukoliko su podaci simulirani, treba detaljno opisati proceduru: broj i nazive varijabli, kao i sve parametre koji su korišćeni pri kreiranju simuliranih podataka: aritmetičke sredine, standardne devijacije, matricu korelacija / kovarijansi varijabli, broj slučajeva (ispitanika), i drugo (ukoliko je relevantno); treba dati jasne argumente i obrazloženje zbog čega su podaci simulirani na određeni način.
3. Važno: ukoliko je analiza sprovedena na otvorenim podacima koji su preuzeti s neke platforme ili web stranice, treba na odgovarajući način citirati podatke, stranicu s koje su preuzeti, i rad u kojem su podaci korišćeni, i eventualno uslove pod kojima mogu da budu korišćeni (npr. obezbeđivanje anonimnosti ispitanika, nekomercijalna upotreba kao uslov za korišćenje, i sl). Ukoliko se kandidat opredeli da preuzme podatke koji su online dostupni, najpre treba da se uveri da su podaci zaista u režimu otvorenog pristupa, odnosno da nisu neovlašćeno, nelegitimno ili nelegalno postavljeni na mrežu.
4. Obavezno treba navesti šta je podrazumevala priprema podataka za obradu, što obuhvata tretman nedostajućih podataka, tretman autlajera, transformacije varijabli (npr. normalizacija); ukoliko su neki slučajevi (ispitanici) isključeni iz analize, treba navesti razlog za to, kao i polaznu veličinu uzorka i veličinu uzorka nakon isključenja određenih ispitanika.
ii. Demonstracija analize
1. Treba prikazati primenu analize u nekom od dostupnih statističkih paketa. Poželjno je da analize budu sprovedene u nekom od otvoreno dostupnih statističkih paketa (JASP, jamovi, R...).
2. Primenu postupka treba prikazati u etapama. Etape svake analize su različite, te se uopštene preporuke ne mogu dati, ali svaki prikaz mora da sadrži 
a. deskriptivnu statistiku (koja je navedena ranije u tekstu), 
b. rezultate analize
c. interpretaciju rezultata
3. Uz svaku etapu analize, treba dati koncizan, jednostavan i razumljiv komentar numeričkih podataka prikazanih u tabelama ili na graficima.
4. Poželjno je da prikaz, ukoliko to analiza dopušta, sadrži vizuelni (grafički) prikaz bar nekih rezultata.
5. Isti rezultat u glavnom delu rada ne treba prikazivati i grafički i tabelarno. Po potrebi, u cilju ilustracije, ukoliko je rezultat prikazan tabelarno, grafik se može prikazati u prilogu, i obratno.
iii. Diskusija
1. Diskusija se odnosi na statističke i metodološke aspekte primene analize. Posebno se treba osvrnuti na to da li su zadovoljeni svi uslovi za primenu analize, i, ukoliko nisu, kako se to odrazilo na rezultate. Mogu se dati i preporuke za dalju primenu analize, na osnovu rezultata demonstracije analize.
iv. Spisak referenci
v. Prilog (ukoliko je potreban)
3. Napomena:
a. Opis analize treba da bude koncizan i jasan čitaocu. Pokušajte da analizu opišete na najjednostavniji mogući način, tako da njena osnovna logika bude razumljiva i čitaocu koji se nikad nije sreo s tim statističkim postupkom. Opis može da sadrži i elemente poput formula za izračunavanje određenih pokazatelja, ukoliko to doprinosi razumevanju osnovne logike analize. 
b. Možete navesti koje jednostavnije statističke metode su „slične“ prikazanom postupku, i opisati tu sličnost. Na taj način, demonstrira se vaše razumevanje analize, a s druge strane omogućava čitaocu da je bolje razume.
c. Svako pozivanje na literaturu mora biti praćeno odgovarajućim referencama, koje moraju biti korektno citirane i u tekstu i u spisku literature.
d. Primeri članaka u kojima su opisani različiti statistički postupci mogu se naći u časopisu Primenjena psihologija, u broju 4 iz 2011. godine i broju 3 iz 2013. godine.
e. [bookmark: _GoBack]Obim rada treba da bude okvirno 5000 reči. 
